CELEX: 52021PC0429
Language: sk
Date: 2021-07-20
Title: Návrh SMERNICA EURÓPSKEHO PARLAMENTU A RADY, ktorou sa mení smernica Európskeho parlamentu a Rady (EÚ) 2019/1153, pokiaľ ide o prístup príslušných orgánov k centralizovaným registrom bankových účtov cez jednotný prístupový bod

EURÓPSKA KOMISIA
            V Bruseli20. 7. 2021
            COM(2021) 429 final
            2021/0244(COD)
            Návrh
            SMERNICA EURÓPSKEHO PARLAMENTU A RADY, 
            ktorou sa mení smernica Európskeho parlamentu a Rady (EÚ) 2019/1153, pokiaľ ide o prístup príslušných orgánov k centralizovaným registrom bankových účtov cez jednotný prístupový bod
            {SWD(2021) 210 final}
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Ako sa zdôrazňuje v stratégii EÚ na boj proti organizovanej trestnej činnosti na roky 2021 – 2025
                     1
                  , Európska únia musí zintenzívniť boj v oblasti finančných prostriedkov pochádzajúcich z trestnej činnosti. Organizované zločinecké skupiny využívajú značné nezákonné zisky na to, aby sa infiltrovali do legálneho hospodárstva a verejných inštitúcií, pričom narúšajú právny štát a základné práva a oslabujú právo osôb na bezpečnosť a ich dôveru v orgány verejnej moci. Nelegálne príjmy plynúce z trestnej činnosti dosiahli v EÚ v roku 2019 výšku 139 mld. EUR
                     2
                  , čo predstavuje 1 % jej hrubého domáceho produktu. Napriek vytvoreniu právneho rámca na vymáhanie majetku na úrovni EÚ a na vnútroštátnej úrovni sa skonfiškuje len malý percentuálny podiel nástrojov a príjmov z trestnej činnosti
                     3
                  .
               
               
                  Na účinné finančné vyšetrovanie a úspešné sledovanie a konfiškáciu nástrojov a príjmov z trestnej činnosti je kľúčový rýchly prístup k finančným informáciám. V tejto súvislosti je nevyhnutné vedieť, kto vlastní bankový účet v inom členskom štáte než v tom, ktorý vykonáva vyšetrovanie: nielen preto, aby sa dalo určiť, ktorému členskému štátu sa majú zaslať príkazy na zaistenie a konfiškáciu
                     4
                  , ale aj preto, aby sa vyšetrovateľom poskytli potenciálne kľúčové stopy. V súčasnosti však orgány zodpovedné za predchádzanie trestným činom, ich odhaľovanie, vyšetrovanie alebo stíhanie v jednom členskom štáte musia na získanie informácií o osobách, voči ktorým sa vedie vyšetrovanie a ktoré majú bankové účty v inom členskom štáte, zbierať informácie prostredníctvom kanálov policajnej alebo justičnej spolupráce. To je však často ťažký a časovo náročný proces, ktorý bráni rýchlemu prístupu k informáciám, ako vidno v prílohe 7 k posúdeniu vplyvu, ktoré je sprievodným dokumentom k balíku legislatívnych návrhov Komisie, pokiaľ ide o boj proti praniu špinavých peňazí a financovaniu terorizmu a presadzovanie práva.
               
            
            
               Podľa článku 32a (piatej) smernice o boji proti praniu špinavých peňazí
                  5
                členské štáty zavedú centralizované automatizované mechanizmy, ako sú napríklad centrálne registre alebo centrálne elektronické systémy vyhľadávania údajov, ktoré umožňujú identifikáciu akýchkoľvek fyzických alebo právnických osôb, ktoré vlastnia alebo kontrolujú platobné účty, bankové účty a bezpečnostné schránky.
            
            
               V smernici (EÚ) 2019/1153
                  6
                sa už v súčasnosti vyžaduje, aby členské štáty určili orgány s právomocami v oblasti predchádzania trestným činom, ich odhaľovania, vyšetrovania alebo stíhania s cieľom zabezpečiť im prístup k centralizovaným automatizovaným mechanizmom [uvedeným v smernici (EÚ) 2019/1153 ako „centralizované registre bankových účtov“ – ďalej bude uvádzaný tento pojem] a vyhľadávanie v nich. V smernici sa od nich takisto vyžaduje, aby medzi určené príslušné orgány zahrnuli úrady pre vyhľadávanie majetku, a členským štátom sa umožňuje určiť daňové úrady a protikorupčné agentúry za príslušné orgány v rozsahu, v akom majú podľa vnútroštátneho práva právomoci v oblasti predchádzania trestným činom, ich odhaľovania, vyšetrovania alebo stíhania. Lehota na transpozíciu smernice bola stanovená na 1. august 2021.
            
            
               Podľa návrhu Komisie na novú smernicu o boji proti praniu špinavých peňazí, ktorý sa predkladá spolu s týmto návrhom, členské štáty zabezpečia, aby boli informácie z centralizovaných registrov bankových účtov sprístupnené cez jednotný prístupový bod k registrom bankových účtov (RBÚ), ktorý má vytvoriť a prevádzkovať Komisia
                  7
               . Prepojením centralizovaných registrov bankových účtov by orgány s prístupom k jednotnému prístupovému bodu k RBÚ dokázali rýchlo určiť, či jednotlivec vlastní bankový účet v iných členských štátoch, bez nutnosti obrátiť sa s touto otázkou na všetky svoje náprotivky vo všetkých členských štátoch. V súlade s právnym základom [článok 114 Zmluvy o fungovaní Európskej únie (ZFEÚ)] sa novou smernicou o boji proti praniu špinavých peňazí umožní prístup k jednotnému prístupovému bodu k RBÚ iba pre finančné spravodajské jednotky (financial intelligence units – FIU) – vnútroštátny orgán, ktorý od povinných subjektov
                  8
                prijíma správy o podozrivých transakciách a v prípade potreby ich postupuje orgánom vyšetrujúcim trestné činy. V záujme boja proti závažným trestným činom a najmä vykonávania účinného finančného vyšetrovania však musia mať aj orgány s právomocami v oblasti predchádzania trestným činom, ich odhaľovania, vyšetrovania alebo stíhania prístup k jednotnému prístupovému bodu k RBÚ, ktorý im umožní identifikovať, analyzovať a interpretovať finančné informácie s významom pre trestné konanie.
            
            
               Cieľom tohto návrhu je rozšíriť prístup k jednotnému prístupovému bodu k RBÚ, ako sa zavádza v novej smernici o boji proti praniu špinavých peňazí, na orgány s právomocami v oblasti predchádzania trestným činom, ich odhaľovania, vyšetrovania alebo stíhania, ktoré sú určené ako príslušné orgány podľa článku 3 ods. 1 smernice (EÚ) 2019/1153.
            
            
               •Súlad s existujúcimi ustanoveniami v tejto oblasti politiky
            
            
               
                  Tento návrh dopĺňa ustanovenia o jednotnom prístupovom bode k RBÚ zahrnuté v návrhu Komisie na novú smernicu o boji proti praniu špinavých peňazí.
               
               
                  Základ pre rámec boja proti praniu špinavých peňazí (článok 114 ZFEÚ) sa vzťahuje na vnútorný trh, pričom cieľom je zabrániť používaniu finančného systému Únie na účely prania špinavých peňazí a financovania terorizmu. Tento návrh vychádza z preventívnej časti politík týkajúcich sa boja proti praniu špinavých peňazí a financovaniu terorizmu a zároveň ju dopĺňa, pričom posilňuje právny rámec z hľadiska spolupráce v oblasti presadzovania práva.
               
               
                  Tento návrh je v súlade s akčným plánom v oblasti komplexnej politiky Únie na predchádzanie praniu špinavých peňazí a financovaniu terorizmu, ktorý Komisia prijala v máji 2020
                     9
                  . V akčnom pláne sa zdôrazňuje, že prepojenie centralizovaných registrov bankových účtov v celej Únii je potrebné na urýchlenie prístupu FIU a orgánov presadzovania práva k informáciám o bankových účtoch a na uľahčenie cezhraničnej spolupráce. V Stratégii EÚ pre bezpečnostnú úniu (júl 2020)
                     10
                   sa takisto zdôrazňuje, že takéto prepojenie by mohlo výrazne urýchliť prístup FIU a príslušných orgánov k finančným informáciám. V novej stratégii EÚ na boj proti organizovanej trestnej činnosti sa uvádza, že Komisia zreviduje smernicu (EÚ) 2019/1153 s cieľom poskytnúť orgánom presadzovania práva prístup k budúcej platforme prepájajúcej centralizované registre bankových účtov v celej Únii.
               
            
            
               •Súlad s ostatnými politikami Únie
            
            
               
                  Navrhovaná smernica je v súlade s cieľmi politiky Únie, predovšetkým s bojom proti závažnej trestnej činnosti, ako aj s rámcom na predchádzanie praniu špinavých peňazí a financovaniu terorizmu vrátane nového balíka opatrení na boj proti praniu špinavých peňazí.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom navrhovanej smernice je článok 87 ods. 2 ZFEÚ v súlade s právnym základom použitým na prijatie právneho aktu, ktorý sa mení, t. j. smernice (EÚ) 2019/1153. Uvedeným ustanovením sa Únii umožňuje prijímať opatrenia v oblasti policajnej spolupráce, do ktorej sú zapojené príslušné orgány členských štátov (vrátane polície, colných orgánov a iných špecializovaných orgánov presadzovania práva), najmä pokiaľ ide o zhromažďovanie, uchovávanie a výmenu informácií, ktoré sú dôležité na predchádzanie trestným činom, ich odhaľovanie a vyšetrovanie.
               
            
            
               •Subsidiarita (v prípade inej ako výlučnej právomoci)
            
         
         
            
               
                  V súlade so zásadou subsidiarity stanovenou v článku 5 ods. 3 Zmluvy o Európskej únii (ďalej len „ZEÚ“) nie je možné uspokojivo dosiahnuť ciele tohto návrhu na úrovni členských štátov, a preto ich možno lepšie dosiahnuť na úrovni Únie. Návrh neprekračuje rámec nevyhnutý na dosiahnutie týchto cieľov.
               
               
                  Organizované zločinecké skupiny často pôsobia cezhranične okrem iného s cieľom ukryť a opätovne investovať nezákonne nadobudnutý majetok. Hrozba, že organizované zločinecké skupiny nasmerujú svoje nezákonné zisky tak, aby sa infiltrovali do hospodárstva, ovplyvňuje Úniu ako celok, a preto si vyžaduje reakciu na úrovni EÚ.
               
            
            
               •Proporcionalita
            
            
               
                  V súlade so zásadou proporcionality stanovenou v článku 5 ods. 4 ZEÚ sa tento návrh obmedzuje na to, čo je potrebné a primerané na uľahčenie využívania a výmeny relevantných finančných informácií orgánmi verejnej moci, ktorých povinnosťou je chrániť občanov Únie.
               
               
                  V smernici (EÚ) 2019/1153 sa poskytuje prístup iba k obmedzenému súboru informácií (napr. meno vlastníka, číslo bankového účtu), ktoré sú nevyhnutne potrebné na zistenie toho, či vyšetrovaný subjekt má účet v banke, a ak áno, v ktorej. Rovnaké obmedzenie sa bude vzťahovať aj na možnosti prístupu a vyhľadávania cez jednotný prístupový bod k RBÚ vytvorené v tomto návrhu.
               
            
            
               V súlade s tým príslušné orgány iných členských štátov získajú možnosť priameho prístupu k nasledujúcemu obmedzenému súboru informácií a vyhľadávania v ňom cez jednotný prístupový bod k RBÚ [pozri článok 4 ods. 2 v spojení s článkom 2 bodom 7 smernice (EÚ) 2019/1153; pozri aj článok 32a ods. 3 súčasnej smernice o boji proti praniu špinavých peňazí, ako aj článok 14 ods. 3 navrhovanej novej smernice o boji proti praniu špinavých peňazí a článok 18 ods. 1 navrhovaného nového nariadenia o boji proti praniu špinavých peňazí]:
            
            
               ·v prípade klienta, ktorý je držiteľom účtu, a v prípade akejkoľvek osoby, ktorá tvrdí, že koná v mene klienta: meno doplnené buď ďalšími požadovanými identifikačnými údajmi, alebo jedinečným identifikačným číslom,
            
            
               ·v prípade konečného užívateľa výhod v súvislosti s klientom, ktorý je držiteľom účtu: meno doplnené buď ďalšími požadovanými identifikačnými údajmi, alebo jedinečným identifikačným číslom,
            
            
               ·v prípade bankového alebo platobného účtu: medzinárodné číslo bankového účtu (IBAN) a dátum založenia a zrušenia účtu,
            
            
               ·v prípade bezpečnostnej schránky: meno nájomcu doplnené buď ďalšími požadovanými identifikačnými údajmi, alebo jedinečným identifikačným číslom a trvaním obdobia prenájmu.
            
            
               
                  V zmysle navrhovaných opatrení preto orgány s právomocami v oblasti predchádzania trestným činom, ich odhaľovania, vyšetrovania alebo stíhania naďalej nebudú mať možnosť prístupu k citlivým údajom, ako sú informácie o transakciách či zostatkoch na účtoch, ani vyhľadávania v nich. Cez jednotný prístupový bod k RBÚ budú sprístupnené iba informácie nevyhnutne potrebné na identifikáciu držiteľa bankového alebo platobného účtu alebo bezpečnostnej schránky. Ak na základe prístupu stanoveného podľa tohto návrhu orgány zistia, v ktorej finančnej inštitúcii má vyšetrovaný subjekt bankový účet v inom členskom štáte, v prípade potreby budú musieť požiadať o ďalšie informácie (napr. zoznam transakcií) prostredníctvom vhodných kanálov policajnej alebo justičnej spolupráce.
               
            
            
               •Výber nástroja
            
            
               
                  Tento návrh má podobu smernice, pretože sa týka zmeny smernice (EÚ) 2019/1153.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Stanoviská iných inštitúcií a konzultácie so zainteresovanými stranami
            
            
               V záveroch Rady z júna 2020 o posilnení finančného vyšetrovania na účely boja proti závažnej a organizovanej trestnej činnosti
                  11
                členské štáty vyzvali Komisiu, aby zvážila ďalšie posilnenie právneho rámca vzájomným prepojením národných centralizovaných registrov bankových účtov s cieľom urýchliť prístup k finančným informáciám a uľahčiť cezhraničnú spoluprácu príslušných orgánov v celej Únii.
            
            
               Vo svojom uznesení z 10. júla 2020
                  12
                Európsky parlament uvítal plán Komisie zabezpečiť prepojenie centralizovaných registrov bankových účtov s cieľom urýchliť prístup orgánov presadzovania práva a FIU k finančným informáciám v rôznych fázach vyšetrovania a uľahčiť cezhraničnú spoluprácu v plnom súlade s uplatniteľnými pravidlami ochrany údajov.
            
            
               Počas prípravy tohto návrhu Komisia uskutočnila konzultácie s úradmi pre vyhľadávanie majetku na zasadnutiach platformy úradov pre vyhľadávanie majetku, ako aj prostredníctvom neformálnej cielenej konzultácie. Úrady vyjadrili iniciatíve plnú podporu.
            
            
               •Posúdenie vplyvu
            
            
               
                  Tento návrh je podporený posúdením vplyvu týkajúcim sa navrhovaného nového balíka opatrení na boj proti praniu špinavých peňazí (hlavne prílohy 7 o prepojení registrov bankových účtov), ku ktorému výbor pre kontrolu regulácie vydal 4. decembra 2020 kladné stanovisko. V pracovnom dokumente útvarov Komisie, ktorý je pripojený k návrhu, sa ďalej analyzuje situácia a vplyvy rozšírenia prístupu k prepojenému systému centralizovaných registrov bankových účtov aj na orgány s právomocami v oblasti predchádzania trestným činom, ich odhaľovania, vyšetrovania alebo stíhania určené podľa smernice 2019/1153.
               
            
         
         
            
               •Základné práva
            
            
               
                  Týmto návrhom sa jasne určeným orgánom s právomocami v oblasti predchádzania trestným činom, ich odhaľovania, vyšetrovania alebo stíhania poskytne prístup k prepojenému systému centralizovaných registrov bankových účtov – k jednotnému prístupovému bodu k RBÚ. To im umožní rýchlo určiť, či jednotlivec vlastní bankový účet v iných členských štátoch, bez nutnosti obrátiť sa so žiadosťou na všetky svoje náprotivky vo všetkých členských štátoch EÚ.
               
               
                  Centralizované registre bankových účtov centralizujú osobné údaje týkajúce sa právnických a fyzických osôb. Rozšírenie prístupu k jednotnému prístupovému bodu k RBÚ preto bude mať dosah na základné práva dotknutých osôb, najmä právo na súkromie a právo na ochranu osobných údajov (články 7 a 8 Charty základných práv Európskej únie, ďalej len „charta“).
               
               
                  Akékoľvek z toho plynúce obmedzenia výkonu práv a slobôd uznaných chartou, predovšetkým tých, ktoré sú stanovené v článkoch 7 a 8, spĺňajú požiadavky stanovené v charte, najmä v jej článku 52 ods. 1.
               
               
                  Obmedzenie je stanovené v právnych predpisoch a je odôvodnené potrebou sledovať cieľ všeobecného záujmu, ktorý uznáva Únia, a to boj proti závažnej trestnej činnosti.
               
               
                  Navyše je dodržaná podstata dotknutých práv a slobôd a obmedzenia sú primerané sledovanému cieľu.
               
               
                  S ohľadom na právo na súkromie je vplyv obmedzený, najmä z dôvodu, že tento návrh si nevyžaduje zber ďalších údajov o držiteľovi účtu, ako aj vzhľadom na to, že informácie z iných členských štátov, ktoré sú prístupné cez jednotný prístupový bod k RBÚ, možno už teraz získať prostredníctvom kanálov policajnej a justičnej spolupráce. Zásah do práva na súkromie bude okrem toho z hľadiska závažnosti pomerne obmedzený, keďže prístupné údaje s možnosťou vyhľadávania nezahŕňajú finančné transakcie ani zostatok na účte. Bude sa týkať len obmedzeného súboru informácií (napr. meno vlastníka a číslo bankového účtu), ktoré sú nevyhnutne potrebné pre príslušný orgán daného členského štátu na zistenie, v ktorej banke (bankách) v iných členských štátoch má vyšetrovaný subjekt účet.
               
               
                  S ohľadom na ochranu osobných údajov fyzických osôb môžu informácie o bankových účtoch predstavovať osobné údaje a prístup k nim zo strany orgánov s právomocami v oblasti predchádzania trestným činom, ich odhaľovania, vyšetrovania alebo stíhania by predstavoval spracúvanie osobných údajov. Spracúvanie údajov z centralizovaných registrov bankových účtov zo strany týchto orgánov, ktoré k nim budú mať prístup a budú v nich vyhľadávať cez jednotný prístupový bod k RBÚ, by podliehalo vnútroštátnym právnym predpisom, ktorými sa transponuje smernica (EÚ) 2016/680, ako to je v súčasnosti v prípade prístupu k údajom a vyhľadávania v nich na základe smernice (EÚ) 2019/1153 v jej súčasnom znení.
               
               
                  Okrem toho sa záruky a obmedzenia, ktoré už sú stanovené v smernici (EÚ) 2019/1153, budú uplatňovať aj s ohľadom na každý priamy prístup určených orgánov k centralizovaným registrom bankových účtov iných členských štátov alebo každé priame vyhľadávanie určených orgánov v nich cez jednotný prístupový bod k RBÚ. Týka sa to predovšetkým záruk a obmedzení stanovených v článkoch 3, 4, 5 a 6 uvedenej smernice, v ktorých sa najmä stanovuje, že:
               
            
            
               ·len orgány s právomocami v oblasti predchádzania trestným činom, ich odhaľovania, vyšetrovania alebo stíhania, ktoré určili členské štáty, budú mať možnosť prístupu k centralizovaným registrom bankových účtov a vyhľadávania v nich, a to aj cez jednotný prístupový bod k RBÚ (článok 3 ods. 1 v spojení s novým článkom 4 ods. 1a smernice),
            
            
               ·oprávnenie na prístup k centralizovaným registrom bankových účtov a na vyhľadávanie v nich, a to aj cez jednotné prístupové body k RBÚ, sa udeľuje len na účely predchádzania „závažným trestným činom“, ich odhaľovania, vyšetrovania alebo stíhania alebo na účely podpory vyšetrovania „závažných trestných činov“ (článok 4 ods. 1 a nový ods. 1a smernice). Závažné trestné činy sa v tejto súvislosti vzťahujú na formy trestnej činnosti uvedené v prílohe I k nariadeniu (EÚ) 2016/794
                  13
                (článok 2 bod 12 smernice),
            
            
               ·ako už bolo uvedené, sprístupnený s možnosťou vyhľadávania v centralizovaných registroch bankových účtov, a to aj cez jednotný prístupový bod k RBÚ, je iba obmedzený súbor informácií, ktoré sú nevyhnutne potrebné na určenie toho, či vyšetrovaný subjekt má účet v banke, a ak áno, v ktorej (napr. meno vlastníka a číslo bankového účtu) (článok 4 ods. 2 v spojení s článkom 2 bodom 7),
            
            
               ·prístup a vyhľadávanie, a to aj cez jednotný prístupový bod k RBÚ, musia v jednotlivých prípadoch vykonávať zamestnanci osobitne na to určení a oprávnení v každom príslušnom orgáne (článok 5 ods. 1 a 2). Členské štáty musia zaviesť opatrenia na zaistenie bezpečnosti údajov podľa vysokých technologických štandardov na účely prístupu k informáciám o bankových účtoch a vyhľadávania v nich (článok 5 ods. 3),
            
            
               ·musia sa viesť logy o všetkých prístupoch a vyhľadávaniach, a to aj cez jednotný prístupový bod k RBÚ (článok 6 ods. 1). Tieto logy musia pravidelne kontrolovať zodpovedné osoby za centralizované registre bankových účtov a na žiadosť musia byť sprístupnené príslušnému dozornému orgánu (článok 6 ods. 2). Logy možno viesť len na monitorovanie ochrany údajov, pričom musia byť chránené primeranými opatreniami proti neoprávnenému prístupu a vymazané päť rokov po ich vytvorení, ak nie sú potrebné na postupy monitorovania (článok 6 ods. 3).
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet EÚ.
               
            
            
               5.INÉ PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  V akte, ktorý sa má zmeniť [smernica (EÚ) 2019/1153], sa už stanovuje vhodné monitorovanie, podávanie správ a hodnotenie.
               
            
            
               •Vysvetľujúce dokumenty (v prípade smerníc)
            
         
         
            
               
                  Návrh si nevyžaduje vysvetľujúce dokumenty o transpozícii.
               
            
            
               •Podrobné vysvetlenie konkrétnych ustanovení návrhu
            
            
               
                  Článkom 1 sa mení článok 4 smernice (EÚ) 2019/1153 a určeným orgánom s právomocami v oblasti predchádzania trestným činom, ich odhaľovania, vyšetrovania alebo stíhania sa poskytujú možnosti priameho prístupu k centralizovaným registrom bankových účtov iných členských štátov a vyhľadávania v nich cez jednotný prístupový bod k RBÚ.
               
               
                  V článku 2 sa stanovuje lehota pre členské štáty na transpozíciu novej smernice.
               
            
            
               2021/0244 (COD)
            
            
               Návrh
            
            
               SMERNICA EURÓPSKEHO PARLAMENTU A RADY,
            
            
               ktorou sa mení smernica Európskeho parlamentu a Rady (EÚ) 2019/1153, pokiaľ ide o prístup príslušných orgánov k centralizovaným registrom bankových účtov cez jednotný prístupový bod
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 87 ods. 2,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  14
               ,
            
            
               so zreteľom na stanovisko Výboru regiónov
                  15
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Na predchádzanie závažným trestným činom vrátane terorizmu, na ich odhaľovanie, vyšetrovanie alebo stíhanie je potrebné uľahčiť prístup k finančným informáciám. Rýchly prístup k finančným informáciám je kľúčový najmä v záujme účinného vyšetrovania trestných činov a úspešného sledovania a následnej konfiškácie nástrojov a príjmov z trestnej činnosti.
            
            
               (2)Smernica Európskeho parlamentu a Rady (EÚ) 2019/1153
                  16
                umožňuje, s výhradou určitých záruk a obmedzení, orgánom s právomocami v oblasti predchádzania trestným činom, ich odhaľovania, vyšetrovania alebo stíhania, ktoré určili členské štáty, prístup k informáciám o bankových účtoch a vyhľadávanie v nich. V smernici (EÚ) 2019/1153 sa vymedzujú informácie o bankových účtoch ako určité informácie v centralizovaných automatizovaných mechanizmoch, ktoré zriadili členské štáty podľa smernice Európskeho parlamentu a Rady (EÚ) 2015/849
                  17
                a ktoré sú uvedené v smernici (EÚ) 2019/1153 ako centralizované registre bankových účtov.
            
            
               (3)K orgánom určeným podľa smernice (EÚ) 2019/1153 patria aspoň úrady pre vyhľadávanie majetku a môžu k nim patriť aj daňové úrady a protikorupčné agentúry v rozsahu, v akom majú podľa vnútroštátneho práva právomoci v oblasti predchádzania trestným činom, ich odhaľovania, vyšetrovania alebo stíhania. Podľa uvedenej smernice sú príslušné orgány oprávnené na získanie priameho prístupu k centralizovaným registrom bankových účtov a vyhľadávanie v centralizovaných registroch bankových účtov len toho členského štátu, ktorý tieto orgány určil.
            
            
               (4)V smernici Európskeho parlamentu a Rady (EÚ) YYYY/XX
                  18
               , ktorou sa nahrádza smernica Európskeho parlamentu a Rady (EÚ) 2015/849
                  19
                a v ktorej sa zachovávajú kľúčové prvky systému zriadeného podľa uvedenej smernice, sa navyše stanovuje, že centralizované automatizované mechanizmy sú prepojené cez jednotný prístupový bod k registrom bankových účtov (RBÚ), ktorý má vytvoriť a prevádzkovať Komisia. Podľa smernice (EÚ) YYYY/XX však priamym prístupom k centralizovaným automatizovaným mechanizmom, a to aj cez jednotný prístupový bod k RBÚ, naďalej disponujú len finančné spravodajské jednotky (FIU).
            
         
         
            
               (5)Vzhľadom na cezhraničnú povahu organizovanej trestnej činnosti a prania špinavých peňazí, ako aj význam relevantných finančných informácií na účely boja proti trestnej činnosti vrátane rýchleho sledovania, zmrazenia a konfiškácie nezákonne nadobudnutého majetku, keď je to možné a vhodné, by sa mal orgánom s právomocami v oblasti predchádzania trestným činom, ich odhaľovania, vyšetrovania alebo stíhania určeným v súlade so smernicou (EÚ) 2019/1153 umožniť priamy prístup k centralizovaným registrom bankových účtov iných členských štátov a vyhľadávanie v nich cez jednotný prístupový bod k RBÚ zavedený podľa smernice (EÚ) YYYY/XX.
            
            
               (6)Záruky a obmedzenia, ktoré už sú stanovené v smernici (EÚ) 2019/1153, by sa mali takisto uplatňovať s ohľadom na možnosti prístupu k informáciám o bankových účtoch a vyhľadávania v nich cez jednotný prístupový bod k RBÚ stanovené touto smernicou. Medzi tieto záruky a obmedzenia patria tie, ktoré sa týkajú obmedzenia pre orgány oprávnené na prístup k informáciám o bankových účtoch a vyhľadávanie v nich, účelov, na aké dochádza k prístupu a vyhľadávaniu, druhov informácií, ktoré sú prístupné s možnosťou vyhľadávania, požiadaviek uplatniteľných na zamestnancov určených príslušných orgánov, bezpečnosti údajov a vedenia logov o prístupoch a vyhľadávaniach.
            
            
               (7)Každé spracovanie osobných údajov zo strany príslušných orgánov v súvislosti s možnosťami prístupu a vyhľadávania, ktoré sa stanovujú v tejto smernici, podlieha smernici Európskeho parlamentu a Rady (EÚ) 2016/680
                  20
               . Táto smernica preto rešpektuje základné práva a dodržiava zásady uvedené v článku 6 Zmluvy o Európskej únii a v Charte základných práv Európskej únie, najmä právo na rešpektovanie súkromného a rodinného života a právo na ochranu osobných údajov.
            
            
               (8)Keďže cieľ tejto smernice – t. j. oprávniť určené orgány s právomocami v oblasti predchádzania trestným činom, ich odhaľovania, vyšetrovania alebo stíhania na získanie prístupu k centralizovaným registrom bankových účtov iných členských štátov a na vyhľadávanie v nich cez jednotný prístupový bod k RBÚ zriadený smernicou (EÚ) YYYY/XX – nie je možné uspokojivo dosiahnuť na úrovni členských štátov, ale možno ho lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.
            
            
               (9)[V súlade s článkom 3 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, Írsko oznámilo želanie zúčastniť sa na prijatí a uplatňovaní tejto smernice.]
            
            
               [alebo]
            
            
               [V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tejto smernice, nie je ňou viazané ani nepodlieha jej uplatňovaniu.]
            
            
               (10)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tejto smernice, nie je ňou viazané ani nepodlieha jej uplatňovaniu.
            
            
               (11)Smernica (EÚ) 2019/1153 by sa preto mala zodpovedajúcim spôsobom zmeniť.
            
            
               (12)V súlade s článkom 42 ods. 1 nariadenia Európskeho parlamentu a Rady (EÚ) 2018/1725
                  21
                sa uskutočnili konzultácie s európskym dozorným úradníkom pre ochranu údajov, [ktorý XX 2021 vydal stanovisko],
            
            
               PRIJALI TÚTO SMERNICU:
            
            
               Článok 1
            
            
               V článku 4 smernice (EÚ) 2019/1153 sa vkladá tento odsek:
            
            
                „1a. Členské štáty zabezpečia, aby boli príslušné vnútroštátne orgány určené podľa článku 3 ods. 1 oprávnené na priamy a bezprostredný prístup k informáciám o bankových účtoch v iných členských štátoch sprístupneným cez jednotný prístupový bod k registrom bankových účtov (RBÚ) zavedený podľa článku XX smernice (EÚ) YYYY/XX [nová smernica o boji proti praniu špinavých peňazí] a na priame a bezprostredné vyhľadávanie v nich, ak je to potrebné na plnenie ich úloh na účely predchádzania závažným trestným činom, ich odhaľovania, vyšetrovania alebo stíhania alebo na účely podpory vyšetrovania závažného trestného činu vrátane identifikácie, sledovania a zmrazenia majetku v súvislosti s takýmto vyšetrovaním.“
            
            
               Článok 2
            
            
               1.Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do [XXYY] [lehota na transpozíciu sa zosúladí s dátumom začatia uplatňovania stanoveným v novej smernici o boji proti praniu špinavých peňazí v prípade uplatňovania ustanovení týkajúcich sa prepojenia centralizovaného automatizovaného mechanizmu]. Komisii bezodkladne oznámia znenie týchto ustanovení.
            
            
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
            
            
               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
            
            
               Článok 3
            
            
               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
            
         
         
            
               Článok 4
            
            
               Táto smernica je určená členským štátom v súlade so zmluvami.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Oznámenie Komisie o stratégii EÚ na boj proti organizovanej trestnej činnosti na roky 2021 – 2025 [COM(2021) 170, 14. 4. 2021].
               
               
                  
                     (2)
                  
                        To zahŕňa nelegálne drogy, obchodovanie s ľuďmi, prevádzačstvo, podvody (podvody v rámci Spoločenstva založené na chýbajúcom obchodnom subjekte, podvody v oblasti DPH, porušovanie práv duševného vlastníctva, potravinové podvody), trestné činy proti životnému prostrediu (nezákonné obchodovanie s odpadom a s voľne žijúcimi druhmi), nelegálne palné zbrane, nelegálne tabakové výrobky, činnosti počítačovej kriminality a organizovanú majetkovú trestnú činnosť [Study on Mapping the risk of serious and organised crime infiltration in legitimate businesses (Štúdia o mapovaní rizika infiltrácie závažnej a organizovanej trestnej činnosti do legitímnych podnikov), marec 2021, DR0221244ENN]; 
                  https://data.europa.eu/doi/10.2837/64101
                  .
               
               
                  
                     (3)
                  
                        Europol, Does crime still pay? (Vypláca sa ešte trestná činnosť?). Criminal Asset Recovery in the EU – Survey of statistical information 2010-2014 (Vymáhanie majetku pochádzajúceho z trestnej činnosti v EÚ – Prehľad štatistických informácií za roky 2010 – 2014), 2016; 
                  https://www.europol.europa.eu/publications-documents/does-crimestill-pay
                  .
                   
               
               
                  
                     (4)
                  
                        Na základe rámcového rozhodnutia Rady 2003/757/SVV a 2006/783/SVV a (od 19. decembra 2020) nariadenia (EÚ) 2018/1805.
               
               
                  
                     (5)
                  
                        Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).
               
               
                  
                     (6)
                  
                        Smernica Európskeho parlamentu a Rady (EÚ) 2019/1153 z 20. júna 2019, ktorou sa stanovujú pravidlá uľahčovania využívania finančných a iných informácií na predchádzanie určitým trestným činom, ich odhaľovanie, vyšetrovanie alebo stíhanie (Ú. v. EÚ L 186, 11.7.2019, s. 122).
               
               
                  
                     (7)
                  
                        Návrh Komisie na smernicu Európskeho parlamentu a Rady 2021/XX.
               
               
                  
                     (8)
                  
                        Právnická alebo fyzická osoba, ktorá patrí do rozsahu pôsobnosti smernice o boji proti praniu špinavých peňazí a podlieha pravidlám boja proti praniu špinavých peňazí/financovaniu terorizmu.
               
               
                  
                     (9)
                  
                        Oznámenie Komisie o akčnom pláne v oblasti komplexnej politiky Únie na predchádzanie praniu špinavých peňazí a financovaniu terorizmu [C(2020) 2800, 7. 5. 2020].
               
               
                  
                     (10)
                  
                        Oznámenie Komisie o stratégii EÚ pre bezpečnostnú úniu [COM(2020) 605, 24. 7. 2020].
               
               
                  
                     (11)
                  
                        Závery Rady o posilnení finančného vyšetrovania na účely boja proti závažnej a organizovanej trestnej činnosti, 17. júna 2020 (8927/20).
               
               
                  
                     (12)
                  
                        Uznesenie Európskeho parlamentu z 10. júla 2020 o komplexnej politike Únie na predchádzanie praniu špinavých peňazí a financovaniu terorizmu – akčnom pláne Komisie a ďalšom nedávnom vývoji (2020/2686(RSP)).
               
               
                  
                     (13)
                  
                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).
               
               
                  
                     (14)
                  
                        Ú. v. EÚ C , , s. .
               
               
                  
                     (15)
                  
                        Ú. v. EÚ C , , s. .
               
               
                  
                     (16)
                  
                        Smernica Európskeho parlamentu a Rady (EÚ) 2019/1153 z 20. júna 2019, ktorou sa stanovujú pravidlá uľahčovania využívania finančných a iných informácií na predchádzanie určitým trestným činom, ich odhaľovanie, vyšetrovanie alebo stíhanie a ktorou sa zrušuje rozhodnutie Rady 2000/642/SVV (Ú. v. EÚ L 186, 11.7.2019, s. 122).
               
               
                  
                     (17)
                  
                        Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).
               
               
                  
                     (18)
                  
                        [Odkaz na novú smernicu o boji proti praniu špinavých peňazí po jej prijatí.]
               
               
                  
                     (19)
                  
                        Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).
               
               
                  
                     (20)
                  
                        Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).
               
               
                  
                     (21)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).